钦定古今图书集成/明伦汇编/氏族典/第312卷 > 程瑀
## 钦定古今图书集成/明伦汇编/氏族典/第312卷 > 程瑀

按《宋史程瑀传》：“瑀字伯㝢，饶州浮梁人。其姑臧氏妇
养瑀为子，姑没始复本姓。累官至校书郎，除兵部员
外郎。金人入侵，求可使者，瑀请往，未行，会钦宗即位，
议割三镇，命瑀往河东，秦桧往河中。瑀奏：‘臣愿奉使，
不愿割地’。不报。还除左正言，改屯田郎官，谪添监漳
州盐税。高宗即位，召为司封员外郎，请祠，寻除直秘”
阁、提点江东刑狱，召为太常少卿，迁给事中。李邦彦
除签书枢密院，瑀言邦彦五罪，疏三上不报。求罢，以
敷文阁待制知信州。胡安国、刘一止言瑀不宜去，遂
复留。以言者罢。居父母丧，服除，知严州，徙宣州，复奉
祠，俄召除兵部侍郎。桧既主和，瑀议论不专，以“和”为
是，桧忌之。改龙图阁学士、知信州。称疾，提举江州太
平兴国宫。坐通书李光，降朝议大夫，卒。